My Covidprojek – Perdebytjie se nes
Posted on July 29, 2020 by perdebytjie
Ek het iets begin, wat my elke dag laat opstaan. My liewe huishulp van dertien jaar, het vyftien jaar gelede haar bestuurslisensie gekry op een van daardie platbak vragmotortjies waarmee elke tweede ryskool hul kandidate leer bestuur het. Dus het sy amptelik 'n C1 lisensie. Ek het 'n B lisensie, wat dui op 'n gewone motor en motor met sleepwa.
Nodeloos om te sê, vanaf die dag waarop sy haar toets geslaag het, het sy nooit weer eers soveel as 'n kruiwa bestuur nie. Elke vyf jaar het sy getrou haar lisensiekaart hernu en toe Covid ons tref, het ek besef, sy moet haar lyf uit oorlaaide, besmette taxis kry.
Ek het haar by 'n ryskool ingeskryf en 'n sagmoedige dierbare vrou het haar begin neem vir lesse. Sy moes heel van vooraf leer hoe om 'n motor te hanteer en dit was duidelik dat daardie lisensie nie die ink en foto daarop, werd was nie. Dis eintlik skokkend as mens daaraan dink hoeveel mense met sulke lisensies rondry…. sy het hare heel wettig gekry.
Ons het 'n tweedehandse klein motortjie aangeskaf en met 'n reuse L agterop die ruit, gaan ry ek en sy elke dag in die stil strate van die buurt. Aanvanklik was my senuwees aan flarde en my hand was permanent op die handrem vir die wis en onwis.
Tussenin kry sy steeds haar lesse by die ryskool en sy word aan die verkeer blootgestel. Die ryskoolmotor het dubbele remme en koppellaar, sodat die instrukteur ook beheer het. Ek sien nog nie kans daarvoor nie, maar intussen oefen ons koppellaarbeheer, veilig om draaie en spoedhobbels gaan, trurat, u- draaie en driepuntdraaie.
Ons het ons angsvolle oomblikke, waaroor ons agterna heerlik lag. Gelukkig het niemand gesien toe die kantspieël 'n trollie-asblik tref wat bietjie te ver in die pad gestaan het nie. Dit was asblikdag en die straat was vol swart trollies. Van pure skrik ry ons toe sommer tot bo-op die sypaadjie, waar die motor rukkend tot stilstand gekom het. Diep asemhaal, moed inpraat, vasstel dat daar geen skade is nie, is ons weer vort. Agterna moes 'n sterk koppie tee as lafenis dien.
Op 'n ander keer was die pad te nou vir 'n u-draai en die sypaadjie 'n bietjie styl om sommer daarteen op te ry. Met 'n slag, tref ons die hoë grond en met die terugtrek, ploeg die motor se lae voorkant, die gras uit, dat jy net polle sien spat. Gelukkig weer nie veel skade nie, behalwe dat daar nou 'n effense sloot is, waarvan net ons weet. Wanneer ons daagliks ons roete ry, lag ons elke keer as ons by die boe- boe plekke verby gaan.
Terme soos poer-poer (te stadig), goep-goep (wanneer die kar ruk) oeghhh ( wanneer die kar stol), is deel van ons taalgebruik tydens lesse. Ons albei geniet dit baie en sy vorder pragtig.
Met ons identiese maskers op en ons tjorretjie met die reuse L agterop, is ons nou al 'n bekende gesig in ons buurt. Gelukkig gooi niemand meer wye draaie om ons nie, want oefen en oefen lei tot sukses.
Mooi so Leah!
72 Replies to "My Covidprojek"
Dis wonderlik! Jy gee vir Leah vlerke.
Dankie Frannie…sy is my engel!
Dit is wonderlike wat jy vir haar doen – regtig wonderlik!
Dankie Anne. Dit gaan darem twee kante toe… laat my ook goed voel.☺️
Mooi dat je dit voor haar wilt doen. Geweldig inderdaad.
Baie dankie Suske. Ons het baie mense in SA wat sukkel en ek het besluit om haar te help.
Is hierdie nie nou net wonderlik nie, Bytjie, jy wat so ñ slim plan bedink het!!! Jy leer haar ook nou ñ nuwe "skill" aan, wie weet hoe handig dit eendag in haar lewe te pas gaan kom.
Sy moet my oppas as ek oud is en my kruideniers gaan koop.☺️
Jou hart is van suiwer goud. MWAH!
Ag Hester, dit laat my ook beter voel, eerder as om te sit en broei.
Sjoe, jy maak 'n nuwe kar vol moontlikhede vir haar oop! Wát 'n wonderlike inisiatief.
Je bent veel te goed voor deze wereld!
Daar is baaaaie beter mense as ek, Paul.
Heel dun gezaaid!
Wow, dis nou 'n projek en pret en risiko(😉) in een. Uniek Dina, dis fantasties.
Dankie Erna… ja my nerwe is partykeer bietjie aan flarde, maar dit gaan al hoe beter.
Jojo!!! Gee vir Bytjie 'n Bells! Dis werklik 'n fantastiese idee, want sy word bemagtig….so bring Covid ook sy tevrede oomblikke…Love dit Dina!
Dankie Woordnoot, ek het nogal 'n versterkinkie nodig na party lesse!
Hiehie…kan dit glo. Maar jy kom daardeur, lyk my jy is beter as die bestuurskool
Ek het ook al 'n gat in die vloer getrap soos ek by tye briek. Die ryskool vrou is baie goed, maar sy kan nie elke dag dit doen nie… bietjie duur.☺️
En die sitplek het ook al n bytplek in😆😆😆
Jy hoop dis 'n bytplek.🤣🤣
Ek weet dis nie…het n hele paar kinders geleer…weet nie eintlik wat om daai te noem nie😂😂
Jy laat my lekker lag!😄
Genade Perdebytjie, jou Lea is omtrent gelukkig om jou te hê. Ek het wel my huishulp betaal regdeur die lockdown uit dankbaarheid dat ek my salaris wel gekry het. Julle neem dit sowaar tot op die volgende vlak.
Dankie Appeltjie.Leah is 'n besondere mens. Sy is soos 'n dogter vir my. In al die jare wat sy hier werk , het ek nog net eerlikheid en respek van haar gekry. Vir so 'n mens sal ek berge versit.
Hoe lekker om iets so positiefs te lees Perdebytjie. Ek sien die prentjie… en moet sê jy het "guts!!"
Dankie Kameel. Jy moet 'n prentjie voorstel van my wat sweet en denkbeeldig briek trap en vasklou as ons om die draaie gaan!
Ek het daardie briektrap duidelik gesien Perdebytjie…. gevoel ek sit saam in die kar. Ek lag nou so lekker in my binneste vir die video clip hier voor my.
Een project waar je trots op mag zijn.
wel gedaan Lea
Baie dankie. Lekker as jy inloer.
Wow dis amasing. Love die storie en sy klanke xxx
Daar's nou n groot silwer rand aan die donker wolk vir albei van julle!
Dankie Dries. Ek hoop dinge gaan beter daar by julle ook.
Dit gaan baie beter met my Ma, baie dankie Dina.
Ek is bly om dit te hoor. Dis maar vreesaanjaend as ouer mense dit kry. Ek is vrek bang daarvoor!
Ek dink nie dat "ons" al genoeg van die kiem se werking verstaan nie – die feit dat almal met dieselfde eienskappe nie dieselfde gang gaan met die siekte nie is vir my kop te veel om te snap. Daar is 80-jarige diabete wat asimptomaties bly en aan die ander kant is daar blakend gesonde 20-jariges wat sterf. Ek is net baie dankbaar dat ek nie n dokter of verpleegster in hierdie tyd is nie, en ek waardeer hul opofferigs onbeskryflik baie.
Dit is so waar, Dries. My skoonseun is 'n dr en dis juis hoekom hy siek geword het en my dogter aangesteek het. Hy sê al wat hulle van die virus weet is inligting wat oor agt maande ingewin is. Dis 'n bitter kort tydperk en nie naastenby genoeg om presies te bepaal wat die virus doen nie. Dis wat dit so skrikwekkend maak.
Jy moet asseblief vir jou seun vertel hoe baie ons hom en sy kollegas bewonder en waardeer!
Dankie Dries. Ek weet nie hoe hou hul geestesgesondheid dit nie. Ek weet hy trek swaar, maar wil nie daaroor praat nie.
Mooi so Leah
Mooi so Dina
Leer vlieg Perdebytjie – leer haar vlieg.
En haar vlerke maak jou minder vliegvoos
Netso… dit sal wedersyds werk. Gee haar vlerke, waarmee sy vir my kan help as ek die dag dit dringend nodig het.
Ek doen my bes, dankie Abrie. Gelukkig is sy 'n goeie leerder.Dankie vir inloer.
Wat ontzettend lief van jou Dina. Iets doen voor een ander kan zoveel voldoening geven. Geven is vaak leuker dan krijgen.
Dis baie waar, Bea. Ek geniet dit om haar te help. Dit help my ook om beter te voel.
Jy is n ster en lea n goeie student wat aanhou tot dit reg is. Bly dit lei jul beide se aandag af. Dis ook n ligpunt Vir die dag.
Dankie Ineke, dis lekker om iets opbouends te doen.
Beslis goed vir liggaam en siel. Leer sommer jou honde nuwe trieks ook.
Hehe, leer jy vir Trompie nuwe trieks?
Jy moenie nog praat nie. Die blikskottel het my in sy sak. Het hom eenkeer op my skoot getel terwyl ek gesit en tik het aan tafel. Hy kom toe agter hy kan uit venster kyk as hy met voorpote op tafel sit. Nou kom hy elke nou en dan vra dat ek hom moet optel(okay ek tel hom nie op, hy spring op my skoot) Ewe kontant sal hy na my skerm kyk en dan kyk hy verder na bewegings buite. Die op my skoot klim is meestal as ek na n spreker luister.
Hahaaa, klink so bekend
Ag jong ek sal tog maar enigeiets vir die hondekinders doen. Kan tog maar nie sonder hulle nie.
Wat een avontuur Dina!
Dit is 'n heerlike avontuut met soms benoude oomblikke. Dankie vir inloer.
10 uit 10 vir jou!
Oe, wat 'n lekker storie. En 'n wonderlike voorbeeld van bemagtiging. Goed gedoen!
G'n wonder jy was stil nie… ek sou ook baie min kon skryf as ek so weel sterk tee moes drink!!
Bytjie… jy's 'n ster!!
Hehe, dankie Vossie.
Dit was sommer net lekker om so 'n positiewe plasing te lees. Geniet dit baie, jy doen goeie werk. Terloops, ons is aan die skryf aan 'n fantasie storie, terk al by derde hoofstuk. Sal ek jou kan nomineer vir volgende as dit my beurt is en jy nog nie genomineer is nie. Dit is goeie pret.
Dankie vir jou mooi kommentaar, Christa. Ek sal ongelukkig nie aan die storie deelneem nie, maar ek sal dit beslis volg. Bietjie baie dinge wat nou gebeur hier.